รัฐบาลไทย-ข่าวทำเนียบรัฐบาล-​รมว.เฮ้ง กำชับนายจ้างพาแรงงานข้ามชาติ ดำเนินการตามมติครม.ภายในกำหนด
วันอังคารที่ 2 พฤศจิกายน 2564
​รมว.เฮ้ง กําชับนายจ้างพาแรงงานข้ามชาติ ดําเนินการตามมติครม.ภายในกําหนด
กระทรวงแรงงาน แนะแนวทางการดําเนินการตามมติครม. 29 ธ.ค. 63  มติครม. 13 ก.ค. 64 มติครม. 28 ก.ย. 64 และกลุ่มคนต่างด้าว 3 สัญชาติ ที่ใบอนุญาตทํางานสิ้นสุดโดยผลของกฎหมาย เพื่ออยู่ทํางานได้ถึง 13 ก.พ. 66
นายสุชาติ ชมกลิ่น รัฐมนตรีว่าการกระทรวงแรงงาน เปิดเผยว่า รัฐบาลภายใต้การนําของพล.อ. ประยุทธ์ จันทร์โอชา นายกรัฐมนตรี และพล.อ.ประวิตร วงษ์สุวรรณ รองนายกรัฐมนตรี ซึ่งกํากับดูแลกระทรวงแรงงาน ให้ความสําคัญกับเรื่องการบริหารจัดการการทํางานของแรงงานข้ามชาติอย่างยิ่ง โดยมีมติครม.เมื่อวันที่ 29 ธ.ค. 63 มติครม.เมื่อวันที่ 13 ก.ค. 64 และมติครม.เมื่อวันที่ 28 ก.ย. 64 เพื่อเปิดโอกาสให้นายจ้าง/สถานประกอบการดําเนินการขออนุญาตทํางานให้แรงงานข้ามชาติสามารถทํางานได้โดยถูกต้องตามกฎหมาย ภาครัฐสามารถให้ความคุ้มครองและความช่วยเหลือได้อย่างมีประสิทธิภาพ ตลอดจนแรงงานข้ามชาติได้รับสิทธิประโยชน์ตามที่กฎหมายกําหนด ซึ่งเป็นการสนับสนุนการควบคุมและป้องกันการแพร่ระบาดของโรคติดเชื้อไวรัสโคโรนา 2019 ทั้งสําหรับคนต่างด้าว 3 สัญชาติ ที่อยู่ในประเทศไทย แรงงานไทยในสถานประกอบการ ตลอดจนชุมชนโดยรอบ
“ผมขอสรุปโดยง่าย สําหรับแรงงานข้ามชาติทั้ง 3 สัญชาติ ที่ประสงค์จะทํางานในประเทศไทย หากยังดําเนินการในขั้นตอนใดไม่สําเร็จก็ให้เร่งดําเนินการ โดยติดต่อได้ที่สํานักงานจัดหางานจังหวัดทั่วประเทศ หรือสํานักงานจัดหางานกรุงเทพมหานคร พื้นที่ 1- 10 ที่เป็นสถานที่ตั้งของสถานประกอบการ สําหรับกลุ่มมติครม. 29 ธ.ค. 63 ที่ถือ บต.48 มีการชําระค่าธรรมเนียมและยื่นขออนุญาตทํางานผ่านระบบอิเล็กทรอนิกส์ภายในวันที่ 13 ก.ย. 64 ที่ผ่านมา ควรเร่งติดต่อขอรับใบอนุญาตทํางานให้แล้วเสร็จโดยเร็วที่สุด
สําหรับกลุ่มมติครม. 13 ก.ค. 64 ที่ถือบัตรชมพู ต้องยื่นเรื่องขอต่อใบอนุญาตทํางานก่อนที่ใบอนุญาตทํางานเดิมหมดอายุ ภายใน 31 มี.ค. 65 กลุ่มที่ถือ บต. 23 ต้องยื่นแจ้งขอเปลี่ยนเป็นใบอนุญาตทํางานก่อนที่ใบอนุญาตทํางานเดิมหมดอายุ ซึ่งหากยังไม่ได้ตรวจสุขภาพต้องดําเนินการให้ทัน ภายใน 31 มี.ค. 65 ในส่วนกลุ่ม MoU ต้องขอต่อใบอนุญาตทํางานก่อนที่ใบอนุญาตทํางานเดิมสิ้นสุด เพื่ออยู่และทํางานต่ออีก 2 ปี
และกลุ่มที่ใบอนุญาตทํางานของคนต่างด้าวสิ้นสุดลงโดยผลของกฎหมาย ตั้งแต่วันที่ 1 ม.ค. 64 จนถึงวันที่ 3 ส.ค. 64 นายจ้างต้องยื่นคําขออนุญาตทํางานแทนคนต่างด้าวและชําระค่าธรรมเนียม ตั้งแต่บัดนี้เป็นต้นไป – 1 ธ.ค. 64 ตรวจและทําประกันสุขภาพ ตรวจลงตราวีซ่า รวมทั้งขอหนังสือเดินทางหรือเอกสารใช้แทนหนังสือเดินทางฉบับใหม่กรณีเอกสารเดิมหมดอายุ ภายใน 1 ส.ค. 65 ซึ่งถ้าเอกสารประจําตัวหมดอายุ ต้องทําเล่มใหม่และตรวจลงตรากับสํานักงานตรวจคนเข้าเมือง ภายใน วันที่ 1 ส.ค. 65 เพื่อได้รับอนุญาตให้อยู่ในราชอาณาจักรและทํางานในประเทศไทย ไม่เกินวันที่ 13 ก.พ. 66
สําหรับการเข้าตรวจสถานประกอบการตามมติครม.วันที่ 28 ก.ย. 64 นั้น มีผลบังคับใช้ตามประกาศกระทรวงมหาดไทยและประกาศกระทรวงแรงงาน ตั้งแต่ 1 พ.ย. 64 ซึ่งกระทรวงแรงงานจะลงพื้นที่ตรวจสถานประกอบการเป็นเวลา 30 วัน เพื่อให้คําแนะนํานายจ้างและแรงงานข้ามชาติ ในการขออนุญาตทํางานให้แก่ลูกจ้าง เพื่อเข้าสู่ระบบการจ้างงานตามกฎหมายต่อไป ซึ่งกระทรวงแรงงานขอให้นายจ้าง/สถานประกอบการให้ความสําคัญและดําเนินการภายในกําหนดเพื่อประโยชน์ของท่านและลูกจ้างในความดูแล” รัฐมนตรีว่าการกระทรวงแรงงาน กล่าว
ด้านนายไพโรจน์ โชติกเสถียร อธิบดีกรมการจัดหางาน กล่าวว่า กรมการจัดหางานต้องการรวมแรงงานข้ามชาติตามมติครม.ต่างๆ ให้เป็นกลุ่มก้อนเดียวกัน เพื่อความสะดวกของนายจ้าง/สถานประกอบการที่มีลูกจ้างเป็นแรงงานข้ามชาติจํานวนมาก ลดความสับสนในการตรวจสอบการทํางานของหน่วยงานที่เกี่ยวข้อง โดยแรงงานต่างด้าวที่ดําเนินการครบขั้นตอนสามารถอยู่และทํางานได้ถึง 13 ก.พ. 66 เท่ากันทุกคน ยกเว้นกลุ่ม MoU ที่ได้รับการอนุญาตให้อยู่และทํางานได้อีกไม่เกิน 2 ปี นับจากสิทธิเดิมสิ้นสุด นอกจากนี้ยังมีการปรับระยะเวลาการหานายจ้างรายใหม่ จากเดิมภายใน 30 วัน เป็น 60 วัน นับแต่วันที่เลิกทํางานกับนายจ้างรายเดิม โดยการอนุญาตทํางานเท่าสิทธิเดิมคือวันที่ 13 ก.พ. 66
“ทั้งนี้นายจ้าง/สถานประกอบการ หรือแรงงานข้ามชาติต้องการข้อมูลเพิ่มเติม สามารถสอบถามได้ที่สํานักงานจัดหางานกรุงเทพมหานครพื้นที่ 1-10 หรือสํานักงานจัดหางานจังหวัดทุกจังหวัด ที่เป็นที่ตั้งของสถานประกอบการ หรือที่สายด่วนกระทรวงแรงงาน โทร. 1506 กด 2 กรมการจัดหางาน หรือสายด่วนกรมการจัดหางาน โทร. 1694 ซึ่งมีการจัดล่ามในภาษากัมพูชา เมียนมา และอังกฤษ ให้บริการข้อมูลข่าวสาร และแนะนําวิธีการดําเนินการ” อธิบดีกรมการจัดหางาน กล่าว